《晓寒》
明代·石宝

树杪烟笼䓤，栖鸦噤无语。寒日上更迟，茅檐试延伫。

岂无浊酒觥，恶醉每惭举。敝紬幸多絮，不待砧与杵。

掩户坐屋角，拳局稍得所。虽无圣贤对，正自潜心处。

迢迢长安道，飘风逆行旅。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。